પાઘડીઓના પણ પ્રકાર છેે. પ્રાંત વિશેષ, વ્યકિત વિશેષ, જ્ઞાતિ કે કોઈ ચોક્કસ સમાજ, ધર્મ અને પ્રદેશની અલગ અલગ પાઘડીઓ હોય છે. ગાયકવાડી પાઘડી, મારવાડી, કાઠિયાવાડની આંટીયાળી પાઘડી, ગોંડલની પાઘડી, કાઠી દરબારોની વચ્ચે ટપકાંવાળી પાઘડી અને આદિવાસીઓની પાઘડી પ્રખ્યાત છે. આ પાઘડી સ્થાનિક સમાજ અને પ્રદેશની એક પહેચાન બની ચૂકી હોય છે. મૂળ વાત પર આવીએ તો ગુજરાતમાં છેલ્લા દોઢ – બે મહિનાથી નેતાઓની સભાઓ અને રેલીઓ થઈ રહી છે. ચૂંટણીઓમાં ડાંગનો આદિવાસી વિસ્તાર હોય કે સૌરાષ્ટ્રનો દરિયાકિનારાનો વિસ્તાર હોય, નેતાઓનું સ્વાગત પાઘડી પહેરાવીને કરવામાં આવે છે. રાજનેતાઓ પણ પાઘડીઓ પહેરીને ગૌરવ અનુભવી રહ્યા છે. કેટલાક રાજનેતાઓ તો તેમનુ ભાષણ પૂરું ના થાય ત્યાં સુધી એ પાઘડી પહેરી રાખે છે. નરેન્દ્ર મોદી અને રાહુલ ગાંધીએ આ વખતની ચૂંટણીમાં ગુજરાતના લગભગ દરેક જિલ્લાઓમાં ચૂંટણી સભાઓ કરી છે. આ બંને નેતાઓની પાઘડીવાળી તસવીરો ચૂંટણી પ્રચારમાં સોશિયલ મીડિયામાં ધૂમ વાયરલ થઈ છે. પાઘડી કે સાફાથી વ્યકિતત્વને એક નિખાર મળે છે. ભૂતકાળમાં રાજાઓ પાઘડીઓ બાંધતા ત્યારે પાઘડી પર પોતાના રાજચિન્હને લગાવતા હતા. હાલ ચૂંટણીમાં નરેન્દ્ર મોદી અને રાહુલ ગાંધી જયાં જાય ત્યાં સ્થાનિક લોકો તેમનું પાઘડી પહેરાવીને સ્વાગત કરે છે. હવે તો જુદા જુદા સંપ્રદાયોના સાફા અને પાઘડી પણ ચર્ચામાં આવ્યા છે. ખાસ કરીને સ્વામિનારાયણ સંપ્રદાયનો સાફો અલગ ભાત પાડે છે. નરેન્દ્ર મોદીને મણિનગર સ્વામિનારાયણ મંદિરના એક કાર્યક્રમમાં સફેદ ઉંચો ફૂમકાવાળો સાફો પહેરાવાયો હતો એ તસવીર ખૂબ વાયરલ થઈ હતી. નરેન્દ્ર મોદીની આ સાફા સાથેની તસવીરની સાથે આ સાફાની પણ ચર્ચા છેડાઈ હતી તો થોડા દિવસ પહેેલાં રાહુલ ગાંધી ગઢડામાં જૂના સ્વામિનારાયણ મંદિરે દર્શન કરવા ગયા ત્યારે આ મંદિરના સ્વામીએ રાહુલ ગાંધીને લીલી અને લાલ બાંધણીનો સાફો પહેરાવ્યો હતો. એ સાફા સાથેનો રાહુલનો ફોટો પણ સોશિયલ મીડિયામાં ખૂબ વાયરલ થયો છે.